รองเลขาธิการสหประชาชาติและผู้อำนวยการบริหารสำนักงานว่าด้วยยาเสพติดและอาชญากรรมแห่งสหประชาชาติ (UNODC) ยืนยันจะร่วมมือกับไทย ในการแก้ปัญหาอาชญากรรมและยาเสพติดอย่างใกล้ชิด
รองเลขาธิการสหประชาชาติและผู้อำนวยการบริหารสำนักงานว่าด้วยยาเสพติดและอาชญากรรมแห่งสหประชาชาติ (UNODC) ยืนยันจะร่วมมือกับไทย ในการแก้ปัญหาอาชญากรรมและยาเสพติดอย่างใกล้ชิด

นายยูริ เฟโดทอฟ (Mr. Yury Fedotov) รองเลขาธิการสหประชาชาติและผู้อำนวยการบริหารสำนักงานว่าด้วยยาเสพติดและอาชญากรรมแห่งสหประชาชาติ (UNODC) เข้าเยี่ยมคารวะพลเอก ประยุทธ์ จันทร์โอชา นายกรัฐมนตรี ณ  ทำเนียบรัฐบาล ในโอกาสที่เดินทางเยือนประเทศไทย โดยนายกรัฐมนตรี ขอบคุณที่ UNODC มีความร่วมมือที่ใกล้ชิดและเข้มแข็งกับไทย ทั้งในระดับอนุภูมิภาคและภูมิภาคเอเชียตะวันออกเฉียงใต้ 
รองเลขาธิการสหประชาชาติและผู้อำนวยการบริหารสำนักงานว่าด้วยยาเสพติดและอาชญากรรมแห่งสหประชาชาติ (UNODC) ขอบคุณฝ่ายไทยที่ให้การต้อนรับอย่างอบอุ่นและเป็นกันเอง พร้อมกล่าวถึงความประทับใจในการทรงงานของพระเจ้าหลานเธอ พระองค์เจ้าพัชรกิติยาภา ในฐานะทูตสันถวไมตรีด้านการส่งเสริมหลักนิติธรรมและระบบงานยุติธรรมทางอาญาสำหรับภูมิภาคเอเชียตะวันออกเฉียงใต้ ซึ่งช่วยลดปัญหาอาชญากรรมและความรุนแรง รวมถึงเสริมสร้างหลักนิติธรรมระดับโลกได้

นายกรัฐมนตรี ยืนยันว่า รัฐบาลให้ความสำคัญกับการบริหารจัดการชายแดน การต่อต้านยาเสพติด การค้ามนุษย์ การป้องกันอาชญากรรมข้ามชาติ อาชญากรรมไซเบอร์ และการต่อต้านการทุจริตทั้งในระดับประเทศและภูมิภาค เพราะปัญหาเหล่านี้สามารถส่งผลกระทบต่อความมั่นคงของไทยและประเทศอื่นในภูมิภาคได้ 
รองเลขาธิการสหประชาชาติและผู้อำนวยการบริหารสำนักงานว่าด้วยยาเสพติดและอาชญากรรมแห่งสหประชาชาติ (UNODC) เน้นย้ำถึงการดำเนินการที่สอดคล้องกับเป้าหมายการพัฒนาที่ยั่งยืน (SDGs) ซึ่งเป็นพื้นฐานสำคัญในการแก้ไขปัญหาเหล่านี้ และนำประเทศไปสู่ความก้าวหน้าต่อไป และขอชื่นชมรัฐบาลไทยที่ให้ความสำคัญในการแก้ไขปัญหาต่างๆ ส่งผลเป็นรูปธรรมในทิศทางที่ดีขึ้น ทั้งนี้ UNODC พร้อมจะสนับสนุนการแก้ไขปัญหาเหล่านี้ ร่วมกับประเทศอื่นในอาเซียนด้วย

นอกจากนี้ นายกรัฐมนตรียังแสดงความยินดีกับการจัดกิจกรรมที่ไทยได้ร่วมมือกับ UNODC โดยเฉพาะการที่ประเทศไทย เป็นเจ้าภาพในการจัดประชุมระดับเจ้าหน้าที่อาวุโสและระดับรัฐมนตรี ภายใต้กรอบบันทึกความเข้าใจ ว่าด้วยความร่วมมือ 7 ฝ่าย ในปี 2562 รวมถึงการจัดประชุมเตรียมการระดับภูมิภาคสำหรับการประชุมสหประชาชาติ ว่าด้วยการป้องกันอาชญากรรมและความยุติธรรมทางอาญา สมัยที่ 14 ระหว่างวันที่ 22 - 24 มกราคมที่จะถึงนี้ ทั้งสองฝ่ายยืนยันจะส่งเสริมความร่วมมืออย่างใกล้ชิดระหว่างไทยกับ UNODC โดยเฉพาะในปี 2562 ที่ไทยจะดำรงตำแหน่งประธานอาเซียน ซึ่งสามารถทำหน้าที่ในการประสานงานกับ UNODC เกี่ยวกับประเด็นที่เกี่ยวข้องกับอาชญากรรมและยาเสพติดได้อย่างใกล้ชิด รวมถึงการสนับสนุนการดำเนินการตามแผนงานระดับภูมิภาคเอเชียตะวันออกเฉียงใต้ของ UNODC เพื่อป้องกันปัญหาอาชญากรรมต่างๆ ในอาเซียนอีกด้วย